钦定古今图书集成/明伦汇编/氏族典/第549卷 > 《廖用贤尚友录》 > 叶适
## 钦定古今图书集成/明伦汇编/氏族典/第549卷 > 《廖用贤尚友录》 > 叶适

按《宋史叶适传》：“适字正则，温州永嘉人。为文藻思英
发，擢淳熙五年进士第二人，授平江节度推官。丁母
忧，改武昌军节度判官。少保史浩荐于朝，召之不至，
改浙西提刑司干办公事，除太常博士，兼实录院检
讨官。会朱熹除兵部郎官，未就职，为侍郎林栗所劾，
适上疏争，疏入不报。光宗嗣位，由秘书郎出知蕲州”，
入为尚书左选郎官。孝宗崩，光宗不能执丧，军士籍
籍有语，变且不测。嘉王即皇帝位，亲行祭礼，百官班
贺，中外晏然。凡表奏皆赵汝愚与适裁定。迁国子司
业，为御史胡纮所劾，降两官。迁知泉州，除宝谟阁待
制、知建康府兼沿江制置使。及金兵大入，遣石斌贤
渡宣化，夏侯成等分道而往，所向皆捷。兵退，进宝文
阁待制兼江、淮制置使，措置屯田，流民渐归。韩𠈁胄
诛，中丞雷孝友劾适附𠈁胄用兵，遂夺职。嘉定十六
年卒，年七十四。赠光禄大夫，谥忠定。适志意慷慨，雅
以经济自负。